Notum sit omnibus hominibus tàm presentibus quàm futuris, quòd tempore Ludovici regis Gallie, cùm jàm iturus esset Jehrusalem cum exercitu magno xvii kalendas mensis aprilis, dominus Artaldus Castri Lupensis, et uxor sua, scilicet domina Richodis, soror domini Hugonis Montis Regalis, Roberto monacho cognato suo territorium totum Velnei dederunt; ut ille Robertus filius avie, non proprietati sue sed capiti suo, videlicet ecclesie Sancte Trinitatis et Sancte Marie semper virginis et Sancti Rigaldi predictum locum edificet et teneat eo pacto quo priores heremite tenuerant, et sicut necesse fuerit domui eumdem usum in finibus habeat quem alii habuerunt; sicut habuerat Regnaudus et Andreas quem adhuc invenit possidentem locum; qui crucem fecerat et jàm precepto episcopi deposuerat. Ipse laudavit et dominus Obictus et uxor ejus Elizabeth et frater suus Artaldus, et Milo et Guido et Willermus, isti fratres; et Ugo et Ansiricus nepotes eorum laudaverunt. Et ego ipse Theodoricus qui docebam Willermum et Ugonem, avunculum et nepotem, testis hujus rei sum; et etiàm ipsi duo testes sunt: Et Robertus filius Constancii prepositi, et ipse prepositus qui iturus erat Jherusalem, et Robertus sacerdos qui tunc constabat ibi Castri Lupi. Et dominus Milo Frollei, et dominus Theobaldus miles et dominus Willermus et Jocelinus familiaris ejusdem monachi.